OLJEFONDET: Frykter amerikansk skattesmell

Frykten for en gigantisk skattesmell stopper foreløpig Oljefondet fra å investere i eiendom i USA.

LANGSIKTIG: Karsten Kallevig (til venstre) i Oljefondet signerte i dag avtale om kjøpe av Regnet Street med David Shaw i The Crown Estate. Vis mer byoutline Fredrik Solstad/VG

Publisert: Oppdatert: 14. januar 2011 07:12 , Publisert: 13. januar 2011 19:24

I formiddag signerte Oljefondet og The Crown Estates en avtale verdt 4,2 milliarder kroner. Oljefondet kjøper med det 25 prosent av det brittiske eiendomsselskapets portefølje av eiendommer i den populære handlegaten Regent Street i London.

Under et pressemøte etter signeringen fortalte sjef for eiendomsinvesteringer i Norges Bank Investment Management (NBIM), Karsten Kallevig, at nå står nye investeringer i London og Paris for tur.

- Mot slutten av året kan vi også vurdere Tyskland. Men det kommer an på fremdriften i Storbritannia og Frankrike. Vi er opptatt av å ikke gå for fort frem, sier Kallevig.

Frykter skattesmell

Eiendomssjefen sier det er naturlig å tenke seg eiendomsinvesteringer også i USA og Asia, men frykten for en amerikansk superskattesmell stopper foreløpig Oljefondet.

- Det finnes en del begrensinger for utlendinger å investere i eiendom i USA. Denne problematikken er det nå mange som jobber for å kartlegge, sier han.

I Oljefondet frykter man at en ugjennomtenkt eiendomsinvestering i USA kan føre til at også andre deler av Oljefondets USA-investeringer blir skattlagt høyere enn i dag.

- Vi vil ikke tråkke feil, for det kan få skattemessige konsekvenser for resten av pensjonsfondet også. Det ville være en dårlig investering, sier Kallevig.

Kan investere 150 milliarder

Avtalen mellom The Crown Estate, som er den britiske monarkens eget eiendomsselskap og et av Storbritannias største eiendomsholdere, og Oljefondet, ble annonsert i november i fjor, etter at Oljefondet i mars fikk mandat til å investere inntil fem prosent av pensjonsfondet i eiendom. Det tilsvarer i dag omtrent 150 milliarder kroner.

Kallevig understreker at Oljefondet ikke skal ha driftsansvar for eiendommer de investerer i, men at de vil sørge for å være med å ha kontroll over beslutningene som fattes.

- Jeg vil ha med en motpart som kjenner de lokale markedene, som er inne på driftsiden og som risikerer pengene sine, på samme måte som oss. Det er viktig at vi og de partnerne vi inngår samarbeid med jobber mot de samme målene.

Avtalen varer i 150 år

Han skisserer at det i de fleste investeringene er naturlig med en eierandel på mellom 25 og 85 prosent.

- Blir vi mindre er det vanskelig å få noen reell kontroll over beslutningene som fattes. Er vi større vil en for stor den av den økonomiske risikoen ligge på fondet.

Avtalen med The Crown Estate gjelder fra 1. april i år og varer i 150 år.

LES OGSÅ: Blar opp 4,2 mrd. for London-luksus

Flere nyheter på E24